|  |
| --- |
| בבית המשפט העליון בשבתו כבית משפט גבוה לצדק |

|  |
| --- |
| בג"ץ 7932/03 |

|  |  |
| --- | --- |
| בפני: | כבוד המשנה לנשיא א' מצא |
|  | כבוד השופטת א' פרוקצ'יה |
|  | כבוד השופט י' עדיאל |

|  |  |
| --- | --- |
| העותרת: | עמותת כספי הצדקה צור באהר |

|  |  |
| --- | --- |
|  | נ ג ד |

|  |  |
| --- | --- |
| המשיבים: | 1. שר הפנים |
|  | 2. רשם העמותות |

|  |
| --- |
| עתירה למתן צו על-תנאי וצו ביניים |

|  |  |  |
| --- | --- | --- |
| תאריך הישיבה: | י"א בתמוז תשס"ד | (30.6.04) |

|  |  |
| --- | --- |
| בשם העותרת: | עו"ד ס' ארשיד |

|  |  |
| --- | --- |
| בשם המשיבים: | עו"ד ח' אופק |

|  |
| --- |
| פסק-דין |

המשנה לנשיא א' מצא:

העותרת היא עמותה, שהמטרות המוצהרות שלשמן נרשמה היו "לאסוף כספי צדקה מקרב הציבור המוסלמי ולחלקם לנזקקים", וכן להוציא או להשקיע את הכספים שתאסוף למטרות מועילות שונות לרווחת הציבור המוסלמי. בעקבות גילוי מסמכים, שהחשידו את העותרת בפעילות החורגת ממטרותיה המוצהרות, ואי-התאמות שנתגלו בדו"חותיה הכספיים, החליט המשיב 2 (רשם העמותות) לעשות שימוש בסמכותו לפי סעיף 40(א) לחוק העמותות, תש"ם-1980, ומינה חוקר שיחקור את עסקי העותרת ומצבה וימסור לו דין-וחשבון עליהם. המשיב 1 (שר הפנים), שלפניו השיגה העותרת על צדקת החלטתו של רשם העמותות, דחה את עררה. מכאן העתירה שלפנינו, שבגדרה ביקשה העותרת כי בית-המשפט יורה לבטל את החלטת הרשם.

בהמלצת ההרכב, שלפניו באה העתירה לראשונה, הסכימו המשיבים לפעול על-פי סעיף 38א לחוק - המסמיך את הרשם לדרוש הבהרות לדו"חות הכספיים - בטרם יעמדו על קיום החקירה שעליה הורה הרשם בהחלטתו. מהודעתם המשלימה של המשיבים, שהוגשה לבית-המשפט לקראת הדיון בעתירה, עולה, כי ההליך לפי סעיף 38א קוים: הרשם הציג לעותרת דרישה להבהרת פרטים, העותרת השיבה לדרישתו ותשובותיה נבדקו על-ידי רואה-חשבון. בהסתמך על ממצאי בדיקתו של רואה החשבון, מהם עלה כי אי-ההתאמה הלכאורית שנתגלתה בדו"חות הכספיים נותרה בעינה, הגיע הרשם למסקנה כי הצורך בליבון התשתית העובדתית באמצעות מינוי חוקר, לא זה בלבד שלא התמעט, אלא אף התחזק. להודעה המשלימה מטעם המשיבים צורף העתק מחוות-דעתו של רואה החשבון. בטיעונה לפנינו ציינה באת-כוח המשיבים, כי אי-ההתאמות בדו"חות הכספיים - המחשידות את העותרת בפעילות החורגת ממטרותיה המוצהרות - מתבטאות בסכומים המגיעים לכדי כמה מאות אלפי שקלים. באת-כוח המשיבים הציעה להעמיד לעיוננו, בדלתיים סגורות, מסמכים שונים שלדבריה מקימים את "מלוא התשתית העובדתית ממנה נלמדת אי ההתאמה הלכאורית"; אלא שבא-כוח העותרת הודיע, כי הוא מתנגד שבית-המשפט ייחשף לחומר זה, שלעותרת לא ניתן לעיין בו. לדידו, ככל שיש בידי הרשם עילה להחשיד את העותרת בפעילות אסורה או חריגה, הרי שבידו להעביר את העניין לחקירתה של המשטרה. כן טען, כי בהיות העותרת עמותה שמטרותיה דתיות, החלטת הרשם למנות לה חוקר הייתה טעונה התייעצות מוקדמת עם המנהל הכללי של משרד הדתות, כמצוות סעיף 40(ב) לחוק.

טיעוני העותרת אינם מקימים עילה להתערבות בית-המשפט בהחלטות המשיבים. העיון בעמדת המשיבים ובחוות-דעתו של רואה החשבון, שבדק את תשובות העותרת לדרישת ההבהרה לדו"חות הכספיים, הניח את דעתנו כי לא נפל פגם בהחלטת הרשם למנות חוקר. אי-ההתאמה בדו"חותיה הכספיים של העותרת, והטעמים שפורטו בהחלטתו של הרשם, הקימו תשתית לכאורית להצדקתה של החקירה. כשלעצמנו, נוטים היינו לבקר את החלטת הרשם גם על יסוד המסמכים, שבאת-כוח המשיבים הציעה להציג לעיוננו במעמד צד אחד, אך משהתנגד בא-כוח העותרת למהלך האמור, נבצר מאיתנו לקיים בדיקה נוספת זו. על-כל-פנים, בטענת בא-כוח העותרת, כי את חשדותיו ביחס לפעילותה של העותרת, מוטל על הרשם להעביר לחקירת המשטרה, לא מצאנו ממש. החקירה שעל קיומה הורה הרשם מיועדת להבהיר את תשתיתה העובדתית של אי-ההתאמה בדו"חות הכספיים. אין צריך לומר, שהפגיעה שתיגרם לעותרת, כתוצאה מקיומה של חקירה כזאת, פחותה מזו שהייתה נגרמת לה אילו הועבר עניינה לחקירת המשטרה. הדעת אף מחייבת, שכל עוד לא נמצא בסיס להחשיד את העותרת בביצוע עבירה, היטיב הרשם לעשות משהסתפק במינוי חוקר על-פי סמכותו. גם לטענת העותרת, כי מינוי חוקר לחקירת עסקיה ומצבה היה טעון התייעצות עם המנהל הכללי של משרד הדתות, לא מצאנו יסוד. התייעצות כזאת נדרשת, כלשון סעיף 40(ב) לחוק, רק "בעמותה שמטרותיה דתיות". כוונת הסעיף היא לעמותות שמטרתן היחידה, ולמצער המרכזית, היא דתית; ואילו העותרת, שהצהירה כי מטרתה העיקרית היא "לאסוף כספי צדקה מקרב הציבור המוסלמי ולחלקם לנזקקים", הבהירה בבקשתה להירשם כעמותה, כי בנוסף לאמור בכוונתה להוציא או להשקיע את כספי הצדקה שתאסוף "למטרות חברתיות, תרבותיות, בריאותיות, דתיות, ספורטיביות או לשם הקמת מפעלים פילנטרופיים". נמצא כי המטרה הדתית היוותה רק אחת, ולאו דווקא הראשונה או המרכזית, מבין המטרות שעליהן הצהירה העותרת בעת הקמתה.

אנו דוחים את העתירה ומחייבים את העותרת לשלם למשיבים שכר-טרחת עורך-דין בסך 10,000 ₪.

ניתן היום, י"א בתמוז תשס"ד (30.6.04).

המשנה לנשיא ש ו פ ט ת ש ו פ ט

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

העותק כפוף לשינויי עריכה וניסוח. 03079320\_F08.doc

מרכז מידע, טל' 02-6750444 ; אתר אינטרנט, [www.court.gov.il](http://www.court.gov.il/)

/עכ.